
Fazail e dua 

Dua ke mana "bulane, pukarne aur 
haajat talab karne" ke hain. Allah ta'ala 
ne mehez apne fazl o karam se apne 
bandon ko apni hajatein talab karne ki 
na sairf ijazat, balke hidayat di hai. Is 
se bhi aage badh kar dua na kare aur 
haajat talab na karne waloon ko 
mutakabbir qarar de kar unki sakth 
tambeeh ki aur unpar gusse ka izhaar 
farmaya hai. 

Quran e Kareem me hai ke "turn 
mujhe pukaro, mai jawaab dunga. 
Beshak jo loog meri bandagi karne 
yaani dua maangne se ghuroor ki wajeh 
se eahteraaz karenge wo anqareeb zillat 
ke saath jahannam me dakhil honge". 
Nabi e Kareem sallallahu alaihi wa 
sallam ne farmaya: "dua ebadat ka 
maghz hai". Ek hadith me hai ke "dua 
hi ebadat hai". Ek hadith me hai ke 

"Allah ke nazdeek sab se pasandeedah 
amal dua hai". Ek hadith me hai ke "jis 
ke liye dua ka darwaazah khool diya 
gaya yani dua ki toufeeq di gayi uske 
liye rehmat ke darwaaze khul gaye". Ek 
hadith me hai ke "jo Allah se nahi 
maangta Allah ta'ala uspar ghussa hote 
hain". Mazkoorah baal ahadith se dua 
ki ahmiyat o fazeelat ka khoob andaza 
hogaya hoga. 

Adaab e dua 

Dua agar cheh bohot hi badi neemat 
hai, lekin uske adaab bhi isi tarah ahem 
hain. Chand adaab zail me darj kiye 
jarahe hain. 

1 . Qabooliyat ke yaqeen ke saath dua 
maangijaaye. 

2. Jis tarah museebat me dua ka 
eahtemaam karte hain usi tarah khush 
haali aur be-fikri ke zamane me bhi dua 
ka eahtemaam kiya jaaye. 

3. Jald baazi na kare maangta rahe. 

4. Yeh na kahe ke mai dua kar raha hun 
aur qabool nahi hoti. 

5. Haraam khane, peene aur pehenne 
se eahtiyaat kare. 

6. Kisi ke liye bad-dua na kare. Na apne 
liye na doosron ke liye. 

7. Pehle apne liye dua kare, phir dooron 
ke liye dua kare. 

8. Dua se qabl aur baad durood e shareef 
ka eahtemaam kare. 

9. Isi tarah dua me Allah ta'ala ki hamd 
o sana kare. 

10. Dua ke khatam par ameen bhi kahe. 

1 1 . Haath utha kar dua maange, uske 
baad apne haathon ko apne chehre par 
phearle. 

Yeh risalah 

Yeh risalah Nabi e Kareem sallallahu 
alaihi wasallam ki pachpan (55) duaon 
ka urdu tarjamah hai, jo hadith ki 

kitaabon se liya gaya hai. In duaon me 
duna wa aakhirat ki tammam bhalaiyon 
ki talab aur tamaam buraiyon se panaah 
shaamil hai. Aap sallallahu alaihi wa 
sallam ne yeh duaein arabi hi me 
maangi hai. Agarcheh Aap ke alfaaz e 
mubarakah hi me dua maangna afzal o 
behtar hai, magar aam aadmiyon, bil- 
khusoos mastooraat ko arabi zubaan 
nahi aati. Padhte hai to bhi samajh nahi 
paate. Unki sahoolat ke liye in duaon 
ka urdu tarjamah shaaya kiya gaya hai. 

Mulla Ali qari rehmatullahi alaih ne 
aisi tamaam masnoon o masoor duaon 
ko "Al hizbul aazam" ke naam se jama 
karke 7 manzilon me taqseem kardiya 
hai. Taake rooz ek manzil ba-asaani 
padhi jasake.Us kitaab ke zariyeh arabi 
me bhi yaad karlein ya deekh kar padh 
liya karein. Bohot barkat hogi aur 
tamaam afaat o baliyyaat se mehfooz 
rahenge. Ba-shart yeh ke ham qate 

rehme aur haraam khoori se ijtenaab 
karte rahein. 

Dua maangne ki kaifiyat 

Dua maangte waqt maangne waale 
ki ijz o niyaaz ki kaifiyat kya honi 
chahiye? Nabi e Kareem sallallahu 
alaihi wasallam ki ek dua se iska 
andaaza lagaya jasakta hai. Yeh Aap ki 
dua bhi hai aur ummat ke liye taleem o 
talqeen bhi hai ke ek bande ko Allah 
ke huzoor faryaad kaise alfaaz aur kis 
andaaz se karni chahiye. Wo dua yeh 
hai: 

"Aye Allah ! tu meri baatein sun raha 
hai, aur meri haalat ko dekh raha hai, 
aur mere zaahir o baatin ko acchi tarah 
jaanta hai, meri koie baat tujhse dhaki 
chupi nahi hai. Mai museebat zadah aur 
mohtaaj hun. Tujhse faryaad karta hun, 
teri panaah talab karta hun, khouf zadah 
hun, apne gunaahon ka iqraar karta hun. 

Aye Allah ! mai tujhse is tarah suwaal 
karta hun jaise koie be-kas suwaal karta 
hai. Aise gid-gidata hun jaise koie 
gunahgaar aurb ruswa aadmi gidgidata 
hai. Is tarah maangta hun jaise koie 
dukhi aur pareshaan haal maangta hai. 
Apni gardan ko tere saamne jhukaye 
huwe, aankhon se aansoo bahate huwe, 
farotani karte huwe aur naak ragadte 
huwe tujh se tera fazl chaahta hun". 
(Kanzul ummaal) 

Jo dua is qisam ke aajizanah alfaaz aur 
mohtaaji wa niyaaz-mandi ke andaaz 
par maangi jaayegi to inshallah wo 
zaroor maqbool hogi. 
Dua hai ke Allah ta'ala ham sab ko ji 
lagakar duaein maangne ki toufeeq ataa 
f armay e . Ameen . . . 

Was salam 
Muhammad Abdul Qawi 

( I lluliiitiitim t alii a I a 11 
Jllithammad id a a I a a a It 
/lliilntiimiiiil iixi butwih. i/Jfi s nl li in 

1 . Aye Allah ! meri deeni haalat durust 
farmade jispar meri khairiyat aur 
salaamati ka daar o madaar hai. Aur 
meri duniya bhi durust farmade jisme 
mujhe yeh zindagi guzaarna hai. Aur 
meri aakhirat bhi durust farmade jaha 
mujhe lout ke jaana aur hamesha rehna 
hai. Aur meri zindagi ko khair aur 
bhalayi me izafah aur ziyadati ka 
zariyah banade aur meri mout ko har 
shar se raahat aur hifazat ka waseelah 
banade. (Muslim) 

2. Aye Allah ! hame duniya me bhi 
bhalayi ataa farma, aakhirat me bhi 
bhalayi ataa farma. Aur hame aatish e 
dozakh ke azaab se bacha. (Bukhari) 

3. Aye Allah ! mai tujhse "hidayat, 
taqwa, paak daamani aur makhlooq ki 

mohtaaji se hifazat" ka suwaal karta 
hun. (Muslim) 

4. Aye Allah ! mujhe sihhat o tandurusti, 
effazt o paak daamani, amaanat daari 
acche akhlaaq aur taqdeer se raazi rehne 
ki toufeeq ataa farma. (Baihaqi) 

5. Aye Allah ! mera baatin mere zaahir 
se accha karde aur mere zaahir ko bhi 
salaah se araastah farmade. Aye Allah ! 
tu apne bandon ko (apne fazl o karam 
se) jo aise saaleh ghar waale, saaleh 
maal aur saaleh aoulaad ataa farmata 
hai jo na gumraah hon aur na doosron 
ke liye gumraah kun ho. Mai bhi tujhse 
un cheezon ka saail hun (Mujhe apne 
fazl o karam se yeh cheezein ataa 
farma). (Tirmidhi) 

6. Aye Allah ! mujhe aisa karde ke mai 
teri neematon ke shukr ki azmat o 
ahmiyat ko samjhoon (taake phir shukr 
me kotaahi na karun) aur tera zikr kasrat 
se karun aur teri naseehaton ki pairwi 

karun aur teri wasiyyaton aur hukmon 
ko yaad rakhoon (aur unki tameel se 
ghaflatnabartoon). (Tirmidhi) 
7. Aye Allah ! tu meri madad farma, 
mere khilaaf (mere dushmano ki 
kaarwaiyon me unki) madad na farma. 
Meri himayat farma, (mere mukhalifeen 
ki) mere khilaaf himayat na farma. Apni 
lateef, khufiya tadbeerein mere haq me 
istemaal farma, mere khilaaf istemaal 
na farma. Mujhe theek raaste par chala 
aur siraat e mustaqeem par chalte rehna 
mere liye asaan farma. Jo kaie mujh par 
zulm o ziyaadati kare uske muqabale 
me meri madad farma. Aye mere 
parwardgaar ! mujhe apnakhoob shukr 
karne waala, khoob zikr karne waala 
banade. Mujhe aap se khoob darne 
waala aur ita'at karne waala banade. 
Apne huzoor me aajizi aur niyaaz- 
mandi se jhukhne waala, nar dil banade 
aur apni baargaah e karam ki taraf rujoo 

hone aur palatne waala banade. Aye 
mere rab ! meri toubah qabool farmale, 
mere gunahon ke mail kucheel ko 
dhode. Meri dua qabool farma, mere 
imaan ko mustahkam karde, meri 
zubaan ko theek chalne waali banade, 
mere dil ko hidayat bakshde aur mere 
seene ke keena kapat aur har qisam ke 
khoot ko nikaal de. (Tirmidhi) 
8. Aye Allah ! mai tujhse har qisam ki 
khair aur bhalaayi maangti hun. Duniya 
ki khair bhi aur aakhirat ki khair bhi. 
Wo khair bhi maangti hun jisko mai 
jaanti hun aur wo bhi jisko mai nahi 
jaanti. Aur mai teri panaah chahti hun 
har qisam ke shar aur burayi se. Duniya 
ke shar se bhi aur aakhirat ke shar se 
bhi. Jisko mai jaanti hun us shar se bhi 
aur jisko mai nahi jaanti us se bhi. Aye 
mere Allah ! tere khaas bande aur 
payare Nabi sallallahu alaihi wasallam 
nejisjis khair ka bhi tujhse suwaalkiya 

mai tujhse uski saail hun aur jis cheez 
se unhone aap ki panaah chaahi hai mai 
bhi un cheezon se aap ki panaah chaahti 
hun. Aye Allah ! mai tujhse har aise qoul 
o amal ki saail hun jo mujhe jannat se 
qareeb karde. Aur mai tujhse panaah 
chaahti hun dozakh se aur har us qoul o 
amal se jo dozakh se qareeb karne waala 
ho. Aur aye Allah ! mai tujhse suwaal 
karti hun ke jo bhi faislah tu mere haq 
me farmaye wo mere liye khair aur 
bhalayi ka zaamin ho. (Note: Nabi e 
Kareem sallallahu alaihi wasallam ne 
yeh dua Hazrat Ayesha raziyallahu anha 
ko sikhayi thi). (Ibne majah). 
9. Aye Allah ! ham tujhse wo sab 
maangte hain jo tere Nabi Hazrat 
Muhammad sallallahu alaihi wasallam 
ne tujhse maanga hai. Aur ham un sab 
cheezon se teri panaah chaahte hain 
jinse tere Nabi Hazrat Muhammad 
sallallahu alaihi wasallam ne panaah 

chaahi hai. Bas tu hi hai jis se madad 
chaahi jaaye, aur tere hi karam par 
mouqoof hai maqaasid aur muraadon 
tak pahunchna. Quwwat o taaqat bas 
Allah hi se milsakti hai. (Tirmidhi) 

10. Aye Allah ! hamtujhse suwaalkarte 
hain teri rehmat ko waajib kardene 
waale, aur teri maghfirat ko pukaar kar 
dene waale amaal ka aur har gunaah se 
mehfooz rehne ka aur har neeki ki 
toufeeq ka. Aur tujhse maangte hain 
jannat ka husool aur dozakh se najaat. 
(Mustadrak Hakim) 

1 1 . Aye Allah ! meri hifazat farma Is- 
lam ke saath, khade hone ki haalat me 
aur baithne ki haalat me aur sone ki 
haalat me. (Yani khade, baithe, sote har 
haal me imaan aur islam ke saath 
mehfooz rahun) Aur mere dushmano 
aur haasidon ko mujh par hasne ka 
mouqah na mile. Aye mere Allah ! tere 
haath me khair ke jo khazane hain mai 

tujhse unko maangta hun aur tere qabze 
me jo shar hai us se mai teri panaah 
chahta hun. (Hakim) 

12. Aye Allah ! mujhe shukr karne waala 
aur sabar karne waala bandah bana. Aur 
mujhe khud apni nigaah me to chota 
magar doosre logon ki nigaah me bada 
banade. (Musnad e bazzar). 

13. Aye Allah ! mai tujhse istedaa' karta 
hun, tu mujhe un amaal ki toufeeq de 
jo tujhe mehboob hain, aur mujhe 
saccha tawakkul ataa farma aur mujhe 
apni zaat e paak ke saath husn e zan 
naseeb farma. (Abu nuaim). 

14. Aye Allah ! apne zikr ke liye aur 
apni naseehat ke liye mere dil ke kaan 
khool de aur mujhe apni farma-bardari 
aur apne Rasool ? ki ita'at ki toufeeq 
naseeb farma. Aur apni muqaddas 
kitaab Quran e Majeed par amal ki 
toufeeq de. (Tabrani). 

15. Aye Allah ! mai tujhse suwaal karta 

hu sehhat o tandurusti ka imaan ke 
saath, aur suwaal karta hun imaan ka 
husn e akhlaaq ke saath, aur suwaal 
karta hun tujhse tamaam maqaasid me 
kamiyaabi ka aakhirat ki falaah ke 
saath, aur suwaal karta hun tujhse 
rehmat o aafiyat ka aur maghfirat o 
razamandi ka. (Hakim). 

16. Aye Allah ! mai tujhse aisa imaan 
maangta hun jo mere dil me paiwast ho 
jaaye, aur aisa yaqeen e saadiq jiske 
baad yeh haqeeqat mera ilm banjaaye 
ke mujh par sirf wahi takleef aayegi jo 
tere mere liye likhdi hai. Aur mai tujhse 
istedaa karta hun ke mera yeh haal karde 
ke zindagi ka jo samaan tu mujhe de, 
mai us par dil se raazi rahun. (Bazzar). 

17. Aye Allah ! meri har dushwaari ko 
asaan farmake mujh par meherbaani 
farma, saari dushwaariyon aur 
mushkilon ko asaan karna tere liye bikul 
asaan hai. Aur mai tujhse istedaa' karta 

hun duniya aur aakhirat me sahoolat aur 
asaani ke liye aur kaamil aafiyat ke liye. 
(Tabrani). 

18. Aye Allah ! mai tujhse maangta hun 
acche amaal karne ki toufeeq aur bure 
amaal ko chood dene ki toufeeq aur tere 
miskeen bandon ke saath muhabbat 
karne ki toufeeq. Aur aye Allah ! jab 
tera faisla kisi qoum ko fitna aur azaab 
me mubtala karne ka ho to mujhe us 
fitne me mubtala kiye baghair apni taraf 
uthale. (Muatta Imam Malik). 

19. Aye Allah ! hamare saare kaamon 
ka anjaam behrat kar aur duniya ki 
ruswaayi aur aakhirat ke azaab se hame 
bacha aur hamari hifazat farma. 
(Musnad e Ahmad). 

20. Aye Allah ! mere dil ko nifaaq se 
aur mere amaal ko riya ki aamezish se 
mere zubaan ko jhoot se aur meri 
aankhon ko khiyaanat se bilkul saaf 
karde. Tu aankhon ki khiyanat aur dilon 

ke raazon ko bhi jaanta hai. Tujh se rneri 
koie cheez makhfee nahi. (Hakeem 
tirmidhi) 

2 1 . Aye Allah ! mai tujhse maangta hun 
isteqaamat aur saabit qadmi deen ke 
maamale me, aur talab karta hun aala 
salahiyat aur soojh boojh me pukhtagi 
aur teri neematon ke shukr ki aur husn 
e ibaadat ki toufeeq. Aur taalib hun 
tujhse lisaan e sidq aur qalb e saleem 
ka. Aur teri panaah chaahta hun har us 
shar se jiska tujhe ilm hai. Aur saail hun 
har us khair aur bhalayi ka jo tere ilm 
me hai. Aur maafi aur maghfirat caahta 
hun apne un sab gunaahon se jo tujhe 
maloom hain. Tu saari poshida baaton 
ko bhi khoob jaanta hai. (Tirmidhi) 

22. Aye Allah ! mere gunaah maaf 
farmade aur mere liye mere ghar me 
wus'at ataa farma, aur tune jo rizq mujhe 
ataa farmaya hai usme mere liye barkart 
de. (Tirmidhi) 

23. Aye Allah ! mere gunaah maaf 
farmade aur mujhe baksh de. Mujhpe 
rehmat farma. Mujhe aafiyat aur aaraam 
aur chain naseeb farma. Aur mujhe rozi 
naseeb farma. (Ibne abi shaibah) 

24. Aye Allah ! mujhe apni qudrat se 
aafiyat ataa farma aur mujhe apni 
rehmat ke saaye me le le, aur meri 
zindagi apni ita'at o ibaadat me poori 
karde (yaani mai zindagi ke aakhri 
lamhe tak teri ita'at o ibaadat karta 
rahun) Aur mere behtareen amal par 
mera khaatimah farma aur uske sile me 
mujhe jannat ataa farma. (Baihaqi) 

25. Aye Allah ! mai tujhse tera fazl aur 
teri rehmat maangta hun. Bas tu hi fazl 
o rehmat ka maalik hai. (Tabrani) 

26. Aye Allah ! mai tujhse maangta hun 
paak saaf zindagi aur dhang ki mout 
(jisme koie bad-numayi na ho) aur 
(aakhirat ki taraf) aisi muraja'at jisme 
ruswaayi aur fazeehat na ho. (Hakim). 

27. Aye Allah ! jo kuch ilm tu ne mujhe 
ataa farmaya usko mere liye nafa mand 
bana de (yani mujhe uspar amal karne 
ki toufeeq de) aur mujhe wo ilm ataa 
farma jo mere liye naafe ho aur mere 
ilm me izaafa farma. Allah ke liye hamd 
o sataayish hai har haal me. Aur mai 
Allah ki panaah chaahta hun 
dozakhiyon ke haal se. (Tirmidhi, Ibne 
maajah) 

28. Aye Allah ! mujhe pal bhar ke liye 
mere nafs ke hawale na kar. Aur jo koie 
acchi cheez (accha amal ya accha haal) 
tu ne mujhe ataa farmaya hai usko 
mujhse waapas na le. (Bazzar) 

29. Aye Allah ! mere budhape ke dino 
me aur meri umar ke aakhri hisse me 
meri rozi me ziyadah se ziyadah wusa't 
farma. (Mustadrak Hakim) 

30. Aye Allah ! meri umar ke aakhiri 
hisse ko meri zindagi ka behtareen hissa 
karde. Aur mera aakhri amal meri 

zindagi ka behtareen amal ho. Aur mera 
sab se accha din wo ho jo tere huzoor 
meri haazri ha din ho. (Tabrani) 

3 1 . Aye Allah ! ham ko baksh de. Ham 
par rehmat farma aur dozakh se hame 
bachale. Aur hamare halaat aur jumlah 
muamalaat durust farmade. (Ahmad) 

32. Aye Allah ! hamari tadaad me 
ziyadati aur izaafah farma, kami na 
farma. Hame izzat o azmat ataa farma, 
hamari ihaanat o zillat na farma. Hame 
apni har tarah ki neematein ataa farma, 
hame mehroom na farma. Hame apnale. 
Hamare myqabale me doosron ko 
tarjeeh na de. Ham se raazi hoja aur 
hame khush karde. (Tirmidhi) 

33. Aye Allah ! hamre aapas ke talluqaat 
durust farmade aur hamare dilon ko 
jood de aur hame salamati ke raaston 
par chala, aur har tarah ki gumraahiyon 
se nikaal kar hame noor ki taraf la aur 
zaahiri wa baatini har qisam ki saari be- 

hayaiyon se hame bacha. Aye Allah ! 
hamari sama'at o basaarat aur hamare 
quloob me aur isi tarah hamare biwi 
bacchon me barkat ataa farma aur 
hamari toubah qabool farmakar ham par 
inaayat farma. Tu bada inaayat farmane 
waala bada meherbaan hai. Aur hame 
apni nematon ka shukr guzaar aur sana 
khwaan aur qadr ke saath qabool karne 
waala bana. Aur hame apni wo 
nematein bhar poor ataa farma. 
(Tabrani, Hakim) 

34. Aye mere rab ! mere nafs ko taqwe 
se aaraastah farma aur (uski gandagiyan 
door famakar) usko pakeezah bana de. 
Tu hi sab se accha pakeezah banane 
waala hai. Tu hi uska wali aur maalik o 
moula hai. (Musnad e Ahmad) 

35. Aye Allah ! mai tujhse maangta hun 
"Nafs e Mutmainnah" yani aisa nafs 
jisko teri taraf se itminaan aur jameyyat 
ki doulat naseeb ho, aur marne ke baad 

tere huzoor me haazri ka usko kaamil 
yaqeen ho aur tere faislon par wo raazi 
wa mutmayin ho. Aur teri taraf se jo 
kuch mile wo uspar qaane' ho. (Tabrani) 

36. Aye Allah ! tu apne zikr ke liye (yani 
apni hidayat o naseehat Quran e Paak 
ke liye) mere dil ke kaan khool de aur 
mujhe apni aur apne rasool e paak ? ki 
taabedaari ki aur apni kitaab e paak 
Quran e Majeed par amal karne ki 
toufeeq ataa farma. (Tabrani) 

37. Aye Allah ! mera haal aisa karde ke 
tere huzoor me haazir hone tak (yaani 
marte dam tak) tere qahr o jalaal se mai 
har waqt is tarah tarsaan wa larzaan 
rahun ke goya har dam tujhe dekh raha 
hun, aur apne khouf o taqwa ki doulat 
naseeb farmakar mujhe khush bakth 
karde. Aur aisa na ho ke teri nafarmani 
karke mai bad-bakthi me mubtala 
hojaun. (Tabrani) 

38. Aye Allah ! mujhe wo aankhein 

naseeb farma jo tere azaab aur ghazab 
ke khouf se aasuon ki baarish barsa kar 
dil ko sairaab karein, us ghadi ke aane 
se pehle jab bohot si aankhein khoon 
ke aansoo royeingi aur bohot se 
mujrimeen ki daadhi angaarah 
hojayengi. (Ibne asaakir) 
39. Aye Allah ! aisa karde ke kayinaat 
ki saari cheezon se ziyadah mujhe teri 
muhabbat ho aur saari cheezon se 
ziyadah mujhe tera khouf ho. Aur apni 
mulaqaat ke shouq ko mujh par itna 
taari karde ke duniya ki saari hajaton 
ka eahsaas uski wajeh se fana hojaye. 
Aur j aha tu bohot se ahle duniya ko unki 
margobaat dekar unki aankhein thandi 
karta hai, tu meri aankhein ita'at o 
ibaadat se thandi kar (yani mujhe ibadat 
ka wo zouq o shokh baksh de, ke usme 
meri aankhon ki thandak ho aur phir 
mujhe ibadat ki bharpoor toufeeq de). 
(Abi Nuaim) 

40. Aye mere Allah ! mai tujhse teri 
muhabbat maangta hun, aur apne un 
bandon ki muhabbat bhi ataa farma jo 
tujhse muhabbat karte hain. Aur un 
aamaal ki bhi muhabbat mujhe ataa 
farma jo teri muhabbat ke muqaam tak 
pahunchate hon. (Tirmidhi) 

41 . Aye Allah ! meri chaahat aur pasand 
ki jo cheezein tu ne mujhe ataa farmayi 
hain unse mujhe un kaamon me 
taqwiyat pahuncha jo tujhe mehboob 
hain. Aur meri raghbat o chaahat ki jo 
cheezein tu ne mujhe ataa nahi farmayi 
(aur mere aouqaat ko unse faarigh 
rakkha) tu mujhe toufeeq de ke mai us 
faraagh ko un kaamon me istemaal 
karun jo tujhe mehboob hain. 
(Tirmidhi) 

42. Aye Allah ! mere dil me bhali 
baatein ilhaam farma aur mere nafs ke 
shar se mujhe bachaa aur apni panaah 
me rakh. (Tirmidhi) 



26 



43. Aye dilon ko palath ne waale ! mere 
dil ko apne deen par saabit o qaayim 
rakh. (Tirmidhi) 

44. Aye Allah ! mai tera ek kamzoor 
bandah hun, tu apni raza talabi ki raah 
me meri kamzoori ko quwwat se badl 
de, aur meri peshaani pakad kar mera 
rukh khair ki taraf karde. Aur Islam ko 
meri sab se badi pasand bana. Aye mere 
Allah mai zaeef hun, tu mujhe qawi 
banade. Mai zillat o pasti e hun tu mujhe 
buland o ba-izzat banade. Mai mohtaaj 
hun, tu mujhe ghani banade. (Tabrani) 

45. Aye Allah ! tu khaaliq e kul hai, 
fayyaz o kareem hai. Tujhe teri buland 
sifaat ka sadqah ! meri maghfirat 
farmade. Mujh par rehem farma, mujhe 
aafiyat naseeb kar, meri rozi me barkat 
de, mere uyoob ko chupade, meri 
himmat badha, mujhe izzat o sarbulandi 
naseeb farma, mujhe seedha raastah 
dikha aur gumraahi se bacha. Aur mujhe 

apni rehmat se jannat me dakhil farma 
aye arhamur rahimeem (Dailami) 

46. Aye Allah ! mai teri panaah chaahta 
hun balaon ki sakhti se, bad-bakthi se, 
buri taqdeer se aur dushmano ki 
kaamiyaabi se. (Bukhari) 

47. Aye Allah ! mai tujhse panaah 
chaahta hun fikron se, ghamon se, be- 
himmati se, kaahili aur buzdili se. Bukhl 
o kanjoosi se aur qarze ke baar aur 
logon ke dabao se. (Bukhari) 

48. Aye Allah ! mai susti, kahili se, 
intehayi budhape se aur qarz ke boojh 
se teri panaah chaahta hun. Isi tarah 
dozakh ke azaab se, dozakh ki 
aazmayish se, qabr ki aazmayish se bhi 
teri panaah chaahta hun. Mall-daari ke 
shar se, ghareebi ke shar se aur dajjal 
ke shar se bhi teri panaah chaahta hun. 

49. Aye Allah ! mere gunaahon ko apne 
rehmat ke thande paani se dho-daal, 
mere dil ko gunaahon ki gandagi se saaf 

kapde ki tarah paak farmade. Mere aur 
gunaahon ke darmiyaan mashriq o 
maghrib ka faasla farmad. (Bukhari) 

50. Aye Allah ! mai aise ilm se teri 
panaah chaahta hun jo mujhe nafa na 
d. (yaani amal ki toufeeq na ho) aur aise 
dil se panaah chaahta hun jo tujhse darta 
na ho. aur aise nafs se jo sair nahi hota, 
aur aisi dua se jo maqbool na ho. (Mus- 
lim) 

5 1 . Aye Allah ! mai nematon ke zaail 
hojane se, aafiyat o salaamati ke phir 
jaane se, nagahaani aafaton ke aane se 
aur teri har naraazgi se teri anaah 
chaahta hun. (Muslim) 

52. Aye Allah ! mai aapas ke ikhtelaaf, 
nifaaq aur bure akhlaaq se teri panaah 
chaahta hun. (Abu dawood) 

53. Aye Allah ! mai bhook ki shiddat 
aur khiyanat ki burayi se teri panaah 
chaahta hun. (ibne majah). 

54. Aye Allah ! mai bars, juzaam, 

junoon aur tamaam moozi, gandi 
beemaariyon se teri panaah chaahta 
hun. Mujhe apni hifazat me rakh. 
(Nasai) 

55. Aye Allah ! mai kisi cheez ke neeche 
dab-jaane se, kisi buland jagah se gir- 
padne se, kisi jagah doob jaane se, aag 
me jal jaane se aur intehaayi budhape 
ki zillat se teri panaah chaahta hun. Is 
se bhi panaah chaahta hun ke mout ke 
waqt shaitaan mujh par ghaalb aajaye. 
Is se bhi panaah chaahta hun ke mai 
kabhi maidaan e jihaad se peeth dikha 
kar bhaagne lagun. Is se bhi panaah 
chaahta hun ke mujhe kisi zehreele 
jaanwar ke dasne se mout aajaaye. 
(Nasai) 

( llluluitiitiia s alii ill mt 
JUaliaaiaiail a) a a I a a (tali 
JlhthtuntnatL a) a haarili ma tallim 

Amal mukhtasar sawaab 
ziyadah 

Allah ke Nabi sallallahu alaihi 
wasallam ne apni ahliya Hazrat Juveriah 
raziyallahu anna ko fajar se lekar chast tak 
musalsal zikr me baithe dekha to aap ne 
unko yeh 4 kalimaat sikhaye jisko 3 
martaba kehne se us se bhi ziyadah sawaab 
milta hai jitna fajar se chast tak zikr karne 
se milta hai. wo kalimaat yeh hain: 

/ .(Snl)lntii(tllalii ma hiluiniililii 
it dull n Ulmlqilii , 
2. idii piza ii it J till!, 
3. am <tiii til it ttrsliilii , 
4. idii iiiiilmiilii U ii I in i ii a fill i 

(Sahih muslim: 4/2090; Tirmidhi: 5/477) 

